Ur nettemlal ara kan i wakken ad nemyeḥku tilufa-nneɣ d yiḥulfan-nneɣ, nhedder daɣen ɣef yisental nniḍen yal wa yettakk d tikti-s i wayeḍ di temsal n tudert, neyttmektay-d idlisen i neqqar s wayen i yellan deg-sen, Salma ad d-tehder ɣef wazal n tmeṭṭut di tmetti, d wamek i tella di tsutiwin i iԑeddan d wamek i tuɣal, cfiɣ am wass-a mi iyi-d-tenna yiwet n tikkelt: imyura d yimedyazen tteԑraḍen ad fehmen tameṭṭut, maca ar tura ur ssawḍen ara lbaḍnat n wul-is, axaṭer mi ara tili d tilemẓit ttwalin-tt kan s ccehwa i wakken ad awin ayen i bɣan seg-s, mi ara tuɣal d tamɣart, ad walin ala udem-is i ikemcen , nettat i yefnan tudert-is i wakken ad afen wiyaḍ lebɣi-nsen, amek ara tt-fehmen , daɣen mi iyi-d-tsewԑed s ytifassen-is ɣer snat-nni n twelfin, tenna : i tlemmast n uẓru-agi i negrent tsutiwin, i d-yessegzayen ayen i tettḥassa tmeṭṭut gar leḥzen d lferḥ, ayen i tḥemmel d wayen i tekreh, gar Σictarut i yeqqimen ɣef lԑerc-is, d Meryem, yemma-s n Σissa i ibedden tama n umidag… argaz s yedrimen-is yezmer ad yaɣ tazmert d wazal ԑlayen di tmetti, maca d tameṭṭut i yettxelliṣen .